Opuro onipakiwa ilatarato, EUA
Nuulumo na eHeeberi noowi Betheli nintaphulela “Empa ya Muluku”. (Maphattuwelo 28:17, 19) Nsina nla ti noophwanela ovaha inupa seiye sinipakiwa ni Anamoona a Yehova elapo ti elapo, wira okhapeleliweke-mo muteko woolaleerya. Nikhuuru Noolamulela ninkhala oNova Iorque wAmerika, EUA, oseedi wa Anamoona a Yehova a ilapo sotheene, nto ola ti opuro onitthokihiwa aya miteko sinivariwa mBetheli, ilapo sinceene. Egrupu ya atthu anivara miteko opuro owo, anihimmwa okhala emusi ya Betheli. Ntoko emusi, awo anikhala vamosa, ovara miteko, olya ni omusoma Biibiliya hoothe mowiiwanana.—Esalimo 133:1.
Betheli opuro woottittimiheya onivariwa muteko mwa nthiti ntoko amusi. Khula eBetheli, aakhala alopwana ni athiyana maKristau yiivaherenrye ovara miteko sa Muluku ni okhaliherya soophavela sa Omwene awe. (Matheyo 6:33) Khuuvo oniliviwa wala waakhela esalaario, masi awo annikhalana ikwaartu, yoolya, ni yookhaliherya wira aweryeke ophwanya itthu sinaathowa. Khula mutthu ori oBetheli, ookhalana muteko woovara, pooti okhala oxikritoorio, okosinya, wala orefeitoorio. Akina anivara muteko opuro onipakiwa aya wala wimpirimiriwa iliivuru, akina anirattela ikwaartu, okattha ikuwo, olokiha itthu sinihononeya ni itthu sikina.
Nipuro nooluttuwa muteko mwaha wa olaleerya Omwene. Yoolakela ya khuta eBetheli ori waasuweliha atthu anceene ekeekhai ya mBiibiliyani, ntoko siniireya aya ni ebroxura ela. Ebroxura ela yoolempwa ehooleliwaka ni Nikhuuru Noolamulela, khurumeeliwa eletronika eroihiwaka mmafiliyaaleni ilapo sinci wa igrupu sinitaphulela. Nuumala vo khimpirimiriwa aarumeeliwaka maakina oowiituperya saana ari mBetheli sinci, nto khuheliwa mukaaroni wira sikaweliwe miloko sinivikana 110.000. Khuta muteko onivariwa oBetheli ni anna yaale yiivaherenrye, onikhaliherya saana muteko ola wootepexa otthuneya: Olaleiwa ihapari sooreera.—Marko 13:10.
Tani anirumeela oBetheli, nto anikhaliheriwa sai?
Muteko xeeni wootepa otthuneya onivariwa khula eBetheli?